ምንጪ ስእሊ, ፕሮፈሶር ቫን-ራይዘ ፕሮፌሰር ሚርያም ካብ ሓረስቶት ስድራ ቤት ሆላንድ እያ ተወሊዳ። ካብቶም ሓሙሽተ ውሉዳት እታ ስድራ ቦዅሪ እያ። ኣቦኣ መምህር መንፈሳዊ ትምህርቲ'ዩ ነይሩ። ኣዲኣ እውን መምህር'ያ ነይራ። ስለዝኾነ ድማ ኣብ እዋን ቁልዕነታ መምህር ክትከውን ትብህግ ነይራ። ኮይኑ ከኣ ከምዝሓሰበቶ ሰሚሩላ። እዛ ብቛንቋታት እንግሊዝ፡ ዳችን ፍሬንችን እትምህርን እትጽሕፍን ስምይቲ ፕሮፌሰር ንጉዳያት ስደት፡ ጠንቅን ሳዕቤናቱን ዘይሕጋዊ ምስግጋር ሰብን፡ ዘቤታዊ ስደትን ወጽዓን ብዕምቆት ትፍትሾን ትመራመረሉን። ብተወሳኺ፡ ባህልን ኣነባብራን ኣህዛብ እውን ከምእተጽንዕ እትሕብር ሚርያም "አህዛብ ብኸመይ ከምዝነብሩ ከጽንዕን ክመራመርን ደስ እዩ ዝብለኒ" ብማለት ኣድማስ ፍልጠታ ከተዕቢ ከምእትጽዕር ትሕብር። ሚርያም ግን ብኸመይ እያ ምስ ቃልስን ህዝብን ኤርትራ ተላልያ?
